དང་པོ་ཡུལ་གང་དུ་བསྣུབས་པ་ནི།གཞུང་དབང་ཆེན་ལས།རྒྱལ་པོའི་ཞལ་ནས།ཡུལ་འདིར་ང་ཡི་རྒྱལ་སྲིད་དང་ཁྱོད་ཀྱི་བོན་སྲིད་གཉིས་མི་ཤོང་བས་ལྷའི་བོན་སྒོ་བཞི་དང་།དེ་བཏོན་པའི་གེ་ཁོད་ཐིས་འཕེན་དང་གཅོ་གྱིམ་བུ་ལན་ཚ་གཉིས་བདག་གི་སྐུ་སྲུང་དུ་བཞུགས་འཚལ།ཕྱི་མ་རྣམས་བོད་ཡུལ་རུ་བཞི་ལས་འདས་པར་གཤེགས་ཤིག་གསུངས་པ་ལྟར།བོད་ཡུལ་དབུས་གཙང་རུ་བཞིའི་ནང་ནས་གཙང་དུ་རྒྱུ་འབྲས་ཀྱི་བོན་ཐམས་ཅད་བསྣུབས་ལ།བོད་དབུས་སུ་འབྲས་བུའི་བོན་བསྣུབས་ཤིང་རྒྱུ་བོན་ཕལ་ཆེ་བ་བཞུགས་སོ།།སྐབས་དེར་བོད་ཀྱི་ས་རྒྱ་ཁྱོན་དབུས་གཙང་རུ་བཞི་ལས་བརྒལ་མེད་པ་ནི།གོང་གི་རྒྱལ་པོས་གནང་པའི་བཀའ་གཙིགས་ལ་གཞིགས་ན་དབུས་གཙང་རུ་བཞི་ལས་འདས་པར་གཤེགས་ཟེར་བའི་ཚིག་ལས་གཞན་གང་ཡང་མི་གསལ་བས་དེར་བརྟེན་རྟོགས་ནུས་སོ།།